Regionsudvalgets udtalelse:

om Indvandringspolitik:

- "Meddelelse fra Kommissionen til Rådet og Europa-Parlamentet om en indvandringspolitik i EU",

- "Forslag til Rådets beslutning om vedtagelse af et handlingsprogram for administrativt samarbejde på områderne ydre grænser, visum, asyl og indvandring (ARGO)",

- "Kommissionens meddelelse til Rådet og Europa-Parlamentet om åben metode til koordinering af Fællesskabets indvandringspolitik", og

om Asylpolitik:

- "Forslag til rådets direktiv om fastsættelse af minimumsstandarder for anerkendelse af tredjelandsstats-borgere og statsløse som flygtninge, eller som personer, der af anden grund behøver international beskyttelse",

- "Kommissionens arbejdsdokument - Forholdet mellem beskyttelse af den indre sikkerhed og efterlevelse af internationale beskyttelsesforpligtelser og -instrumenter", og

- "Kommissionens meddelelse til Rådet og Europa-Parlamentet om en fælles asylpolitik og indførelse af en åben koordinationsmetode"

(2002/C 278/13)

REGIONSUDVALGET har -

under henvisning til "Kommissionens meddelelse til Rådet og Europa-Parlamentet om en åben metode til koordinering af Fællesskabets indvandringspolitik", KOM(2001) 387 endelig, "Kommissionens meddelelse til Rådet og Europa-Parlamentet om en fælles asylpolitik og indførelse af en åben koordinationsmetode", KOM(2001) 710 endelig, Meddelelse fra Kommissionen til Rådet og Europa-Parlamentet om en indvandringspolitik i EU, KOM(2001) 672 endelig samt "Kommissionens arbejdsdokument - Forholdet mellem beskyttelse af den indre sikkerhed og efterlevelse af internationale beskyttelsesforpligtelser og -instrumenter", KOM(2001) 743 endelig,

under henvisning til Kommissionens beslutning af 21. januar 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til forslag til Rådets direktiv om fastsættelse af minimumsstandarder for anerkendelse af tredjelandsstatsborgere og statsløse som flygtninge eller som personer, der af anden grund behøver international beskyttelse, KOM(2001) 510 endelig - 2001/0207(CNS),

under henvisning til Rådets beslutning af 15. november 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til forslag til Rådets beslutning om vedtagelse af et handlingsprogram for administrativt samarbejde på områderne ydre grænser, visum, asyl og indvandring (ARGO), KOM(2001) 567 endelig - 2001/0230 (CNS),

under henvisning til Rådets beslutning af 7. november 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 6. februar 2002 om at henvise det forberedende arbejde til Underudvalget for Forbindelser Udadtil,

under henvisning til forslag til Regionsudvalgets udtalelse (CdR 93/2002 rev.), som blev vedtaget af Underudvalget for Forbindelser Udadtil den 3. april 2002 med Ruth Bagnall som ordfører, Cambridge City Council (UK-PSE),

og ud fra følgende betragtninger:

Regionsudvalget bifalder muligheden for fælles overvejelser om forslag til direktiver og programmer på de juridisk adskilte, men i praksis tæt forbundne områder: asyl og indvandring,

Regionsudvalget bemærker, at de dokumenter, som denne udtalelse omhandler, er en del af en pakke af politikforanstaltninger, der udvikles i forbindelse med oprettelsen af et fælles europæisk asylsystem og en fælles tilgang til indvandring, herunder overvejelser omkring menneskerettigheder og økonomiske, demografiske og politiske udviklinger i både EU's medlemsstater og i alle indvandrerkategoriers hjem- og transitlande,

Regionsudvalget er klar over, hvor følsomt spørgsmålet om suverænitet - hvad angår nationalitet og national sikkerhed - er for medlemsstaterne,

Regionsudvalget understreger værdien af og kravet om fælles politikker og procedurer på asylpolitikkens område i kraft af vores ansvar over for dem, der søger om asyl i henhold til Genève-konventionen,

Regionsudvalget understreger værdien af og kravene om fælles politikker og procedurer på indvandringspolitikkens område både hvad angår legal og illegal indvandring,

Regionsudvalget ønsker og fremme og øge de lokale og regionale myndigheders kapacitet i EU, ansøgerlandene og indvandrernes hjem- og transitlande i deres egenskab af direkte leverandører af tjenester, partnere med andre lovbestemte og frivillige leverandører af tjenester samt ledere af lokale og regionale samfund på områder, hvor der ydes tjenester til asylansøgere og flygtninge/indvandrergrupper, og som det politiske niveau, der tættest på og ansvarlige over for vælgerne i de respektive valgkredse -

på den 44. plenarforsamling den 15.-16. maj 2002(mødet den 16. maj) vedtaget følgende udtalelse.

Hvad angår indvandringspolitikken, har Regionsudvalget ønsket af udtale sig om følgende dokumenter:

- Meddelelse fra Kommissionen til Rådet og Europa-Parlamentet om en indvandringspolitik i EU,

- Forslag til Rådets beslutning om vedtagelse af et handlingsprogram for administrativt samarbejde på områderne ydre grænser, visum, asyl og indvandring (ARGO), og

- Kommissionens meddelelse til Rådet og Europa-Parlamentet om en åben metode til koordinering af Fællesskabets indvandringspolitik.

Regionsudvalget

1. bifalder Kommissionens indsats for at udvikle en bedre forståelse for "de overordnede" migrationsmønstre, herunder for den virkning, som de nye politikker, der er iværksat for at udvikle og fremme retlige migrationsmidler og træffe foranstaltninger til bekæmpelse af illegal indvandring, har på asylansøgere og asylsystemet;

2. bifalder Kommissionens indsats for at iværksætte en række aktioner og initiativer, der har til formål at styrke grænsekontrollernes integritet, samt indføre flere sanktioner mod dem, der forsøger at opnå vinding af illegal indvandring ved at drive menneskehandel og ansætte illegale indvandrere;

3. henleder opmærksomheden på den supplerende rolle, som den sociale og økonomiske udvikling i indvandrernes hjem- og transitlande spiller;

4. bifalder overvejelsen om at oprette sikre asylveje, som omfatter foranstaltninger for behandlingen af asylansøgninger uden for EU, men erkender samtidig, at nogle flygtninge er nødt til at bruge ulovlige midler til at komme ind i EU, og mener, at dette som sådan ikke bør komme dem til skade under vurderingen af deres ansøgning om asyl;

5. mener, at lokale og regionale myndigheder bør opfordres til at bidrage til udviklingen af nationale handlingsplaner. Dette vil gøre det lettere at sammenligne og indkredse bedste praksis samt analysere de reelle virkninger og resultater af de strategier, der vedtages af medlemsstaterne; henleder opmærksomheden på, at den åbne koordinationsmetode ikke bør anvendes i stedet for lovgivning i sager, hvor Fællesskabet har hovedkompetencen - metoden skal bidrage til at lette medlemsstaternes politikkoordinering;

6. bifalder anerkendelsen af den rolle, som de lokale og regionale myndigheder har, når det gælder om i samarbejde med andre aktører at integrere indvandrerne i civilsamfundet og på arbejdsmarkedet i EU;

7. bifalder fastlæggelsen af behovet for allerede nu at lade ansøgerlandene deltage i en informationsudveksling mellem medlemsstaterne og understreger behovet for at inddrage de lokale og regionale myndigheder i ansøgerlandene i denne proces;

8. bifalder forslaget om et EU-handlingsprogram, der skal bevidstgøre og opbygge kompetence hos de organisationer, der på alle niveauer i gennemførelsen af integrationsstrategierne;

9. konstaterer, at forskelle i medlemsstaternes lovgivning om migranters modtagelse og ophold hindrer asylansøgere i at få adgang til visse medlemsstater,

- beklager, at denne situation resulterer i, at man i medlemsstaterne, som migranterne rejser igennem, for lange perioder må oprette flygtningecentre for disse asylansøgere,

- opfordrer Kommissionen og medlemsstaterne til i nær fremtid at harmonisere deres respektive lovgivninger samt at skabe hensigtsmæssige samarbejdsstrukturer på tværs af grænserne, som muliggør en definitiv løsning på den svære situation, som migranterne og modtagerlandene befinder sig i,

- ser gerne, at det flerårige program ARGO hurtigt iværksættes med henblik på det administrative samarbejde på asyl- og immigrationsområdet.

10. anbefaler, at lokale og regionale myndigheder og de organisationer, der repræsenterer dem på nationalt niveau, samt forskningsinstitutioner og ikke-statslige organisationer inddrages i ARGO-programmet som partnere i forbindelse med gennemførelsen af de foranstaltninger, der er ridset op i disse politikforslag;

11. bifalder viljen til i højere grad at inddrage Regionsudvalget i udviklingen og gennemførelsen af EU's indvandringspolitik.

Hvad angår asylpolitikken har Regionsudvalget ønsket at udtale sig om følgende dokumenter:

- Forslag til rådets direktiv om fastsættelse af minimumsstandarder for anerkendelse af tredjelandsstats-borgere og statsløse som flygtninge, eller som personer, der af anden grund behøver international beskyttelse,

- Kommissionens arbejdsdokument - Forholdet mellem beskyttelse af den indre sikkerhed og efterlevelse af internationale beskyttelsesforpligtelser og -instrumenter, og

- Kommissionens meddelelse til Rådet og Europa-Parlamentet om en fælles asylpolitik og indførelse af en åben koordinationsmetode.

Regionsudvalget

12. anerkender og bifalder Kommissionens opfattelse af, at Genève-konventionen fra 1951 har forrang;

13. anser det for absolut nødvendigt at overveje, hvilke konsekvenser begivenhederne den 11. september 2001 har for både den nationale og internationale sikkerhed;

14. erkender de lokale og regionale myndigheders forpligtelse til at handle som ledere af lokale og regionale samfund, når det drejer sig om integration af flygtninge-og indvandrergrupper i medlemsstaterne;

15. ønsker at understrege, hvor vigtigt det er at inddrage selve asylansøgerne og flygtningene i udviklingen af de tjenester, der leveres på lokalt og regionalt niveau, som et middel til at kunne levere relevante og effektive tjenester og som et første skridt mod at fremme en aktiv integration af flygtninge i civilsamfundet og på arbejdsmarkedet i EU's medlemsstater;

16. bifalder medlemsstaternes indsats for at etablere fælles standarder for anerkendelse af flygtningestatus og for indholdet af denne status;

17. bemærker, at der trods indførelsen af lovgivningsmæssige og administrative foranstaltninger til bekæmpelse af skævheder i service inden for EU fortsat vil forekomme "ghettoer" af asylansøgere/flygtninge i de forskellige medlemsstater såvel som på forskellige lokaliteter og i forskellige regioner i medlemsstaterne på grund af forskelle i standarder, kulturelle bånd og geografiske faktorer. Dette vil have en direkte og forskelligartet indvirkning på de lokale og regionale myndigheders evne til at tage vare om asylansøgernes og flygtninge/indvandregruppers behov og rettigheder på de forskellige lokaliteter i Fællesskabet på lige fod med de øvrige samfundsgrupper. Denne forskelligartede indvirkning underbygger medlemsstaternes krav om, at lokale og regionale myndigheder skal have passende ressourcer afhængig af deres forskellige behov, og at der iværksættes specifikke tiltag koordineret på nationalt og regionalt niveau med henblik på etablering og styrkelse af de lokale myndigheders modtagefaciliteter;

18. bifalder viljen til at trække på bedste praksis i medlemsstaterne og gentager opfordringen til, at lokale og regionale myndigheder skal sættes i stand til at give deres bidrag til udvekslingen af bedste praksis på EU-niveau;

19. angående det faktum, at de, der opfylder betingelserne for at kunne få status som flygtninge, bør have adgang til de tjenester og muligheder, som henholdsvis leveres og koordineres af de regionale myndigheder i samarbejde med andre myndigheder og organer, mener Regionsudvalget, at forventningen for det meste er, at de, der opfylder betingelserne for at kunne få status som flygtning, vil have samme adgang til disse tjenester som nationale borgere i EU's medlemsstater; men anerkender, at de, der i nogle henseender opfylder kravene for at modtage subsidiær beskyttelse, kan have forskellige rettigheder, f.eks. i form af adgang til arbejdsmarkedet;

20. mener, at specialiserede tjenester kan være påkrævet ud over de normer, som mange borgere i EU's medlemsstater har for f.eks. ydelse af information på et relevant sprog, ydelse af juridisk rådgivning, læge-og psykologbehandling og tjenester, der tager hensyn til, hvor sårbare uledsagede mindreårige eller andre med specielle behov er; mener ligeledes, at lokale og regionale myndigheder (eller andre tjenesteydere) bør have støtte til afholdelsen af de meromkostninger, der kan opstå, i form af ressourcer fra f.eks. Den Europæiske Flygtningefond;

21. mener, at oversættelse og tolkning (herunder oplysning om retten til social bistand, hvilket ikke nødvendigvis er normen i hjemlandene) er en absolut nødvendig tjeneste til støtte for asylansøgere, flygtninge og for de leverandører af tjenester inden for indkvartering, sundhed, teoretisk og praktisk uddannelse, social velfærd osv., der søger at støtte disse mennesker;

22. mener, hvad angår læge-og psykologibehandling, at asylansøgere og flygtninge, der har været ude for fysisk og mentalt misbrug, herunder tortur, kan have behov for tjenester, som lokale og regionale myndigheder og deres partnere inden for leverance af tjenester ikke har erfaring med. Da voldtægt kan bruges som tortur, kan det være nødvendigt at levere specialiserede tjenester, og kvindelige asylansøgere bør separat i forhold til de øvrige familiemedlemmer have ret til at benytte kvindelige læger, interviewere og tolke for at lette afsløringen af sexmisbrug.

23. mener, at specialiserede tjenesteydelser ofte kun er tilgængelige i store byområder, hvor der allerede findes flygtningebefolkninger. Manglende adgang til sådanne tjenesteydelser er en hæmsko for spredningen af flygtningegrupper, hvilket har en tendens til at skabe en for høj koncentration af flygtningegrupper i særlige områder og regioner. Udvikling af specialiserede tjenester i alle regioner i EU ville bidrage til at muliggøre en ligelig fordeling i EU af de personer, der søger beskyttelse;

24. tager oprettelsen af Den Europæiske Flygtningefond, der kan bruges til støtte for udviklingen af relevante tjenester for flygtninge, til efterretning, og anbefaler et program til fremme af støtte til agenturer i EU, som med deltagelse af de lokale og regionale myndigheder og de organisationer, der repræsenterer dem på nationalt niveau som partnere er ansvarlige for koordineringen af sådanne tjenester. Andre EU-programmer, såsom Equal, der har til formål at fremme den sociale integration gennem ydelse af støtte til defavoriserede grupper og dem, der risikerer at blive diskrimineret i forbindelse med adgang til uddannelse og beskæftigelse, og som eksplicit har til formål at opfylde asylansøgernes behov, bør i lighed med Den Europæiske Flygtningefond promoveres som værende ressourcer, der kan udnyttes af lokale og regionale myndigheder til støtte af integrationen af flygtninge i samfundet og på arbejdsmarkedet;

25. mener, at lokale og regionale myndigheder bør opfordres til at bidrage til udviklingen af nationale handlingsplaner. Dette vil gøre det lettere at sammenligne og indkredse bedste praksis samt analysere de reelle virkninger og resultater af de strategier, der vedtages af medlemsstaterne; henleder opmærksomheden på, at den åbne koordineringsmetode ikke bør anvendes i stedet for lovgivning i sager, hvor Fællesskabet har hovedkompetencen - metoden skal bidrage til at lette medlemsstaternes politikkoordinering;

26. bifalder anerkendelsen af den rolle, som de lokale og regionale myndigheder sammen med andre aktører har i forbindelse med udviklingen af et fælles asylsystem, men beklager, at de forskellige elementer i det system, der beskrives i den relevante foreslåede retningslinje (den anden retningslinje), kun vedrører forvaltningen af asylansøgningen og ikke den støttetjeneste, som lokale og regionale myndigheder kan være med til at yde i den periode, hvor asylansøgerne modtages;

27. bifalder anerkendelsen af den rolle, som de lokale og regionale myndigheder sammen med andre aktører nyder, når det gælder om at udvikle integrationsstrategier, men mener, at adgang til støttetjenester og forberedelsen på, at der træffes en måske positiv beslutning om flygtningestatus, eller gives et afslag, skal være en integrerende del af asylmodtagelsesprocessen;

28. bifalder fastlæggelsen af behovet for allerede nu at lade ansøgerlandene deltage i en informationsudveksling mellem medlemsstaterne og understreger behovet for at inddrage de lokale og regionale myndigheder i ansøgerlandene i denne proces;

29. bifalder viljen til i højere grad at inddrage Regionsudvalget i udviklingen og gennemførelsen af EU's indvandringspolitik sammen med de andre europæiske institutioner.

Bruxelles, den 16. maj 2002.

Albert Bore

Formand for

Regionsudvalget